237 Mors, Mori

Secundum Augustinum, 13 *De civitate*, mors est triplex: nature, culpe, iehenne. Quarum prima dicitur naturalis, secunda criminalis, tercia eternalis.

Item, prima corporalis, secunda spiritualis, tercia iehennalis. Quarum prima extinguit naturam. Secunda adimit graciam. Tercia perdit gloriam. Prima mors est mala propter penam. Secunda est peior propter culpam. Tercia pessima propter penam et culpam.

¶ De prima, dicitur in Psal. [88:49]: *Quis est homo qui vivet et non videbit mortem*? Et 2 Reg. 14[:14]: *Omnes morimur, et quasi aquæ dilabimur* super *terram, quæ non revertuntur*. Et Eccle. 2[:16]: *Moritur doctus similiter* *ut indoctus*.

De secunda, morte dicitur canonica [1] Joan. [5:17]: *Est peccatum ad mortem*. Nota pro eo dico ut quis non oret[[1]](#endnote-1) pro eo.

De tercia morte dicitur in Psal. [48: 15]: *Sicut oves in inferno positi sunt: mors depascet eos*. Quasi dicens, sicut ouis non carpit herbam radicitus sicut, scilicet, pascit herba semper renascatur ad pastum.

Item, mors infernalis non consumit totaliter, sed affligit ut homo semper viuat ad penam et mortem. A prima morte, resurgent omnis. A secunda aliqui. A tercia nulli.

De prima morte dicit Chrisostomus, *Homilia* 60, cotidie morimur. Cotidie aliqua pars vite nostre dimittitur. Quam cito incipit homo viuere, tam cito incipit mori. Vnde Augustinus 13, *De civitate* c. 10, nichil aliud est tempus uite nostre, quam quidam cursus ad mortem.

Item, Ambrosius, nudi morimur. Nec est discrecio cadauerum, nisi quid amplius fetent cadauera diuitum.

¶ Exemplum ad hoc de Antiocho, 2 Mach. [9:9] qui quando moriebatur grauabat exercitum fetore. Hic dicit Bernardus, nichil fetidius humano cadauere, nichil horribilius homine mortuo, cuius erat in uita gratus amplexus eius, erit in morte horribilis aspectus. Quid ergo prosunt diuicie, delicie, et honores? Diuicie non liberant a morte, honores non a fetore, delicie non a verme. Ergo *memorare novissima tua, et in aeternum non peccabis*, Eccli. 7[:40]. Ratio est quia illuc ducitur nauis, homo quo ducti, eat vetus in velo. Sic illuc ducitur homo in morte quo impulit eum ventus amoris sui in vita.

¶ Non enim potest male mori quando bene vixit secundum Augustinus, *De doctrina Christiani*. Ideo sicut dicitur Eccli. 41[:1]: *Memoria* mortis *amara est* *homini* iniusto. Et econtra *iustus sperat in morte sua*, Prou. 14[:32]. In signum quod mors debet precogitari, nauta regens nauem ponitur in fine ad preuidendum pericula et impediencia applicacionem ad portum, Seneca, *Epistula* 28, non est

mors gloriosa, sed fortiter mori gloriosum est, Seneca, *Epistula* 120, assignat duas causas quare timemus mortem nature, quarum vna est quia illa que hic sunt nouimus, sed illa ad que transituri sumus ignoramus. Et ideo naturaliter ignota horremus. Alia causa est quia naturaliter nobis in est metus tenebrarum in quas ad ductura est mors ut putatur.

¶ Sed contra primum dicit Psal. [26:13]: *Credo videre bona Domini in terra viventium*. Contra secundum, Joan. 8[:12]: *Qui sequitur me, non ambulat in tenebris*. Et Ysai. 42[:16]: *Ponam tenebras coram eis in lucem*.

¶ Item, Augustinus, *De civitate*, libro primo, capitulo 12, cum multa sint genera mortium, secundum Apostolus 2 Cor. [11:23]: *In mortibus frequenter.* Quamdiu incertum est, quenam earum ventura sit. Quero vtrum satius sit, vnam perpeti moriendi, quoniam omnes timere viuendo. Et respondet quod secundum sensum homo eligit viuere sub timore tot morcium, non secundum rationem.

¶ Nam, ut dicit ibi, mala mors putanda non est, quam vita bona precessit. Neque facit malam mortem, nisi sequitur mortem. Vnde quidam mors iusti subita quam precessit bona vita non tollit merita, sed moriuntur ita.

Item, Augustinus, libro [6] *Confessorum* c. xi., numquam tot et talia pro nobis diuinitus agerentur, si morte corporis vita anime consumeretur.

¶ Item, illa mors sic timetur que finit temporale laborem, quare non magis timetur. Illa mors quo mittit in eternum dolorem, Chrisostomus, homilia 43, *Super Mattheum*, timor mortis nichil aliud est quam desperacio vite post mortem.

¶ De secunda morte, id est, de morte culpe, dicit Augustinus, libro 13, *De civitate,* c. 2, mors est cum deserit eam Deus. Sicut est mors corporis cum deserit ipsum anima, de qua Rom. 8[:13]: *Si secundum carnem vixeritis, moriemini*. Prou. 5[:23]: /f. 71va/ *Morietur, quia non habuit disciplinam*. Et Prou. 15[:10]: *Qui increpationes odit, morietur*. Ista mors dici potest finis omnium terribilium secundum Philosophum 3, *Ethicorum*, cuius ratio potest esse quia sicut corpus humanum dummodo viuit est nobilissimum inter omnia alia corpora animalium, ita cadauer hominis mortui est magis terribile quando anima separatur ab eo.

¶ Similiter, quia anima melior et nobilior est quam corpus, ideo horribilior quando ab eo separatur Deus. Ideo dicitur 1 Pet. 4[:6]: *Ut judicentur secundum homines in carne, vivant autem secundum* spiritum. Et tunc erit verum de tali sicut de filio prodigo, Luc. 15[:24]: *Filius meus mortuus erat, et revixit*.

Item, dicit Augustinus, *De doctrina Christiana*, Dauid prohibuit, quamuis in hoc non preualuit, ne filius suus Absolon occideretur, sed hebdomitus seruaretur ad penitenciam. Non orbitantem dolens, sed quod nouit in quas penas illa impia anima raperentur. Nam pro alio prius filio innocente, dum egrotaret affligebatur, sed moriente letatur est, dicens ego pocius vadam ad eum, 2 Reg. 12[:23].

¶ Item sciendum est hic quod mors naturalis existencium in culpa dicitur interius quia in terram intus, Sap. 16[:4]: *Oportebat illis sine excusatione supervenire interitum.* Mors autem existencium in gratia dicitur obitus quasi obuiam. Intus nam bonis inobuiauerunt angeli cum moriuntur. Vnde dixit Jacob, Gen. 49[:32]: *Collegit pedes suos super lectulum* suum, *et obiit*. Vnde et mortes sanctorum in *Martilogio* dicuntur obitus angustum pertransitans illud, Joan. [8: 51]: *Si quis* ergo *servaverit, mortem non videbit in æternum*. Quid si uult homo, nisi videbat aliam mortem, de qua venerat nos liberare. Mortem, scilicet, secundam mortem eternam morte iehenne, mortem dampnacionis cum diabolo et angelis eius. Ipsa est vera mors nam nostra mors naturalis est proprie quedam migracio depositio sarcine.

¶ De tercia morte, scilicet, iehenne in Psal. [33: 22]: *Mors peccatorum pessima*. Cuius ratio est quia non est inde recuperacio nec redicio ad vitam. Sicut in duabus primis mortibus. Nam Luc. 16[:22] dicitur, *Mortuus est dives, et sepultus in inferno*. A quo non est reuersio. Et signanter dicitur sepultus quia secundum iura vbi quilibet decet sepeliri, vbi fuit sua parochia dum viueret, nisi aliter ante mortem ordinaret. Sed parochia peccatoris est infernus ad quam ordinauit vitam suam et secundum leges eius vixit.

¶ Dic homo tenetur et viuere et facere officium ecclesie militantis et triumphantis in pace sepelietur secundum illud Eccli. 44[:14]: *Corpora* sanctorum *in pace sepulta sunt*. Infames et criminosi secundum iura carebunt sepultura Christiana, Extra. *De Haereticis*, c. *Sicut.* Et Causa 24, quest. 2, c. *Sane*, Sed usurarii specialiter impediuntur a sepultura, nisi autem mortem ostenderint se paratos ad restitucionem faciendum per proclamaciones uel alia signa. Sic nisi homo obligatus peccatis confessionem fecerit uel alia signa contritionis ostenderit ante mortem, carebit sepultura in ecclesia triumphante. Hic potest notari quod narrat Barlaam in libro suo, de quodam destituto habente tres amicos quorum vnum dilexit plusquam seipsum, alterum quantum se ipsum, tercium minus quam seipsum. Igitur ingruente necessitate petiit auxilium a primo qui respondit, Fame fecisti diligendo aliquem plus quam te ipsum. Tamen cum faciam quod vnum vestem tibi dabo ne nudus appareas coram iudice. Alius amicus dixit, Ad locum iudicii tecum vadam, sed non intrabo. Tercius dixit, Tecum vadam et te liberabo.

¶ Moraliter quilibet vestrum habet hos tres amicos, scilicet, mundum, parentes, bona opera. Mundus prestat cilicium. Parentes vadunt ad sepulcrum dicentes, Vnum adiutorem amisimus, sed nullus dicit quomodo adiuuabimus. Ergo faciamus bona opera.

¶ Item, circa mortis finem considerandum est generalitas transitus a quo nullus excipitur, que mouet ad debitam prouidenciam. Sic formica ante finem estatis prouidet sibi de victualibus, [1] Pet. 4[:7]: *Finis omnium appropinquavit*. Sed heu quia Jer. 8[:20] dicitur, *Finita est æstas, et non* liberati *sumus*.

¶ Secundo, consideranda est celeritas aduentus, que mouet ad festinam conuersionem, Sap. 2[:5]: *Umbræ transitus est tempus nostrum*. Job 10[:20]: *Paucitas dierum meorum finietur brevi*? quasi dicens illud Ysai. 38[:12]: *De mane usque ad vesperam finies me*. Ex istis infert Job [10: 20-21]: *Dimitte me,* /f. 71vb/ *ergo ut plangam paululum dolorem, antequam vadam*.

¶ Tercio, ambiguitas euentus, que mouet ad perseuerantem orationem. Sicut tonant mare, timens nauta clamat ad Dominum, Eccle. 9[:12]: *Nescit homo finem suum*, etc. Cui poterit esse securus de suo exitu uidens Judam cecidisse de collegio apostolorum. Ideo dicitur, Matt. 10[:22]: *Qui autem perseveraverit usque in finem, hic salvus erit*. Iccirco modo proiciendum foret omnem impeditiuum ante mortem, sicut leo, cum cauda delet vestigia sua ne a venatore capiatur. Et latro insecutus proicit furtum, Eccli. 11[:29]: *In fine hominis denudatio operum* eius.

¶ Item, nota quod mors nature impiis est amara secundum illud, Eccli. 41[:1]: *O mors, quam amara est memoria tua homini pacem habenti*. Et hec triplici de causa quia mors ipsos spoliat finem compensacione, Job 27[:19]: *Dives, cum dormierit, nihil secum auferet*.

Secundo, quod cruciat sine terminacione, Psal. [17: 5]: *Circumdederunt dolores mortis*. Exemplum in diuite epulone, Luc. 16[:19].

Tercio, quia annichilat sine merendi possibilitate, [Psal. 36: 35-36]: *Vidi impium* elevatum, *et* super *elevatum* supra *cedros Libani*, *et transivi, et ecce non*. Sic etiam mors nature est bona iustis secundum illud, Eccli. 41[:3]: *O mors, bonum est judicium tuum homini*, etc. Et hoc tripli de causa, quia dicat lucro magno, Philip. 1[:21]: *Mihi vivere Christus est, et mori lucrum*. Nam pro oblatio adquiritur, [3] Reg. 2[:26] quia quietat solacio multo, sicut bona est post laborem quies, Apo. 14[:13]: *Beati mortui qui in Domino moriuntur*, et sequitur, *ut requiescant.* Verumtamen ista mors nature cunctis est horrenda cum quia publica, Psal. [88:49]: *Quis est homo qui vivet et non videbit mortem*? Tamen quia[[2]](#endnote-2) festina, Eccli. 14[:12]: *Memor esto quoniam mors non* tardabit. Tamen quia incerta, Gen. 27[:2]: *Vides, quod senuerim, et ignorem diem mortis meæ*.

Item, secundum Bernardum, quod in vita erat amabilem in morte erit abhominabile quemadmodum lucerna dum lucet comfortat, quando extinguitur fetet. Falco dum viuit delectate fouetur, cum moritur abicitur.

¶ Item, Bernardus, cum homo moritur nasus frigescit, facies pallescit, nerui contrahunt, vene rumpuntur, cor diuiditur. In domo non dimittitur ne familia moriuntur, in aqua non proicitur ne inficiatur, in aere non suspenditur ne corrumpatur, sed in terra occultatur ne amplius videatur. Igitur cogitemus more breuitatem, mortis securitatem, hore incertitudinem, amicorum instabilitatem et simus parati. Quia sicut nauis pertransit aquam fluctuantem et vestigium non comparet, sic nos cum nati sumus desinimus omne. Vnde narratur quod Alexander moriturus misit Aristotles quatuor questiones soluendum. Quarum prima est, Quid est illud quod quanto longior est tanto breuior est? Et responditur, Vita hominis.

Secunda questio, Quid est illud quod quanto plus de ipso trahitur tanto est ponderosius? Ad quod responditur, Quod mortuum cadauer hominis.

Tercia questio fuit, Quid est illud quod quanto propinquius tanto remocius? Ad quod dicitur, Quod anima defuncti post mortem.

¶ Quarta questio est, Quid est illud quanto latius tanto strictius? Et dicitur, Quod bona defuncti quando occupantur ab executoribus.

¶ Hic nota quod mors comparatur variis rebus propter aliquas proprietates hinc inde corespondentes. Et primo comparatur pictatori quia cum magna sagena capit indifferenter pusillos et magnos non premuniendo.

Secundo, comparatur venatori et aucupi qui aliquando sagittat vltra signum quando cuperit magnum cessores, quandoque citra quando cupit minores, quandoque a latere quando capit communenos, quandoque teipsum. Sed primo per morbos, per iacturam rerum, per subtracionem amicorum et iter plangis cum Deo de meliorando vitam, sed forte male pactum seruas.

Item, comparatur ianitori fideli qui permittit homines afferre bona ad palacium domini, sed non exportare nisi forte cilium quo inuoluaris.

¶ Juxta predicta, nota quia quatuor sunt proprietates mortis iuxta numerum quatuor litterarum contentarum in ipsa morte. Nam huic littere M corespondet mors est mirum speculum. Pro O mors est horologium. Pro R mors est raptor rapiens. Pro S mors est sector /f. 72ra/ secans.

¶ De primo, mors est speculum quia in eo omnes indifferentur videntur.

¶ Item, in speculo ex vna parte est gibbositas, ex alia parte concauitas. Sed qui respicit in gibbo apparet uultus. Circa speculum sic moraliter qui respiciunt gibbum, id est, pompam seculi, non cogitant de morte, sed qui respiciunt concauum humilitatis cogitant de fine.

Secundo, mors assimilatur horologio cuius officium est excitare dormientes ad laudandum Deum, sed pigri audita et incrastino puniuntur. sic multi pigritantur ad moniciones primas morti que sunt cecitas, curuitas, ponderositas. Et sic anticipantur morte cuius vna nota est Eccli. 7[:40]: *Memorare novissima tua, et in æternum non peccabis*, etc.

¶ Tercio, mors assimulatur raptori quia rapta distribuit consorciis, sed sibi reseruat quod magis. Sic mors animam dat Deo uel diabolo, simile quod meruit temporalia dat excutoribus, corpus vermibus.

¶ Quatuor, mors assimulatur sicario. Nam sicut ille portat litteras vel vergam in signum officii sui, mors portat signum percussionis sue. Nempe mors solebat depingi ut miles scutifer in cuius vno quarterio. Vere pingebatur summa cachumans in signum executorum qui bona dissipantes derident mortuum. In secundo quarterio leo rapiens qui sicut clamando facit bestias subsistere et facto circulo cum cauda rapit quod voluerit, sic mors. In tercio quarterio depingebatur quidam sagittarius in signum quod vltimus ignis est mors. In quarterio angule erat quidam scriptor qui primo citat homines in iuuentute. Secundo attachiat in adolescensia per morbos. Tercio incarcerat in senectute. Quarto condempnat per mortem prout meruit coram iusticiario per veredictum duodenarii.

¶ Hic nota quomodo quidam mors ruit metrice cuidam amico inquirenti de statu suo, dicens, Sunt mea si qua dedi fuerant mea, si qua comedi, Si qua remanserunt, nescio cuius erunt.

Item, in morte consideranda sunt tria: equalitas, necessitas, dubietas. De primo [2] Reg. 14[:14]: *Omnes morimur, et quasi aquæ* naui. Secundum Senecam, pulsat tigurria pauperum et torres diuitum. Ideo Eccli. 9[:20] dicitur, *Communionem mortis scito, quoniam in medio laqueorum ingredieris*.

De secundo, Psal. [88: 49]: *Quis est homo qui vivet et non videbit mortem*? quasi dicens, nullus. Ideo ad consolationem iustorum dicitur Eccli. 41[:3, 5]: *O mors, bonum est judicium tuum homini indigenti*, quia *minoratur viribus*. Et ne mors nimis timeatur subdet ibi, *Memento que ante fuerunt et que super ventura sunt*, quasi dicens, sicut antecessores tui mortui sunt, sic et tu. Istud ergo mortis iudicium est memorandum ut simus humiliores, prudenciores, benigniores. Pro primo Psal. [118:120]: *Confige timore tuo carnes meas*. Pro secundo, quis peccaret si.

¶ Mortem ante Deut. [32:29, 28] semper cerneret sic *nouissima prouidet*, sed certe, *Gens absque consilio est et sine prudencia*. Pro tercio, Eccli. 38[:23]: *Memor esto judicii mei*. Et hoc dicit definitus ad superstites ut si sint benigni, quasi dicens, mement quod modo sum exul et pro delictis in carceratus, tu adhuc liber es, sed per iudicium meum transibis. Ideo non clamant patres filiis, socii sociis captiui liberis, illud Gen. 40[:14]: *Memento mei, cum bene tibi fuerit*. Et Eccli. 18[:25]: *Memento paupertatis*, scilicet, mee, *in* die *abundantiæ*, scilicet, tue.

Vide plus de morte infra capitulo [239] Mundus.

1. oret ] *add*. pro F.128. [↑](#endnote-ref-1)
2. quia ] *add*. non F.128. [↑](#endnote-ref-2)